BIGC บอร์ดตั้ง”อัศวิน เตชะเจริญวิกุล” นั่งเก้าอี้ CEO-MD มีผล 1 ก.ย.59
BIGC บอร์ดตั้ง"อัศวิน เตชะเจริญวิกุล" นั่งเก้าอี้ CEO-MD มีผล 1 ก.ย.59
26 ส.ค. 2559

บริษัท บิ๊กซี ซูเปอร์เซ็นเตอร์ จำกัด (มหาชน) หรือ BIGC เปิดเผยว่า ที่ประชุมคณะกรรมการบริษัทเมื่อวานนี้ (25 ส.ค.) รับทราบการลาออกของนายเจมส์ อัลเฟรด สก๊อตต์ จากตำแหน่งประธานเจ้าหน้าที่บริหาร และกรรมการผู้จัดการใหญ่ โดยมีผลตั้งแต่วันที่ 1 ก.ย.59 และอนุมัติแต่งตั้งนายอัศวิน เตชะเจริญวิกุล ให้ดำรงตำแหน่งประธานเจ้าหน้าที่บริหารและกรรมการผู้จัดการใหญ่ โดยไม่ได้รับค่าตอบแทน มีผลตั้งแต่ในวันที่ 1 ก.ย.59 โดยการแต่งตั้งนี้ได้รับอนุมัติตามนโยบายของบมจ.เบอร์ลี่ ยุคเกอร์ (BJC) (บริษัทแม่ที่ถือหุ้นทางอ้อมในบริษัท 97.94% ) และของบริษัทแล้ว
นอกจากนี้คณะกรรมการบริษัทยังรับทราบการลาออกของนายเจมส์ อัลเฟรด สก๊อตต์ จากตำแหน่งกรรมการบริษัท และอนุมัติแต่งตั้งนางสาวสุรีรัตน์ ศิลป์สกุลสุข ให้ดำรงตำแหน่งกรรมการบริษัท แทนนายเจมส์ อัลเฟรด สก๊อตต์ โดยมีผลในวันที่ 25 ส.ค.59 และมีวาระการดำรงตำแหน่งกรรมการเท่ากับวาระที่เหลืออยู่ของกรรมการที่ลาออก